REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/190-21

31. maj 2021. godine

B e o g r a d

**Z A P I S N I K**

**SA SEDME SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 14. MAJA 2021. GODINE**

 Sednica je počela u 9.30 časova.

 Sednicom je predsedavao predsednik Odbora dr Muamer Bačevac.

 Sednici su prisustvovali: Andrijana Avramov, Dejan Stošić, Vesna Stjepanović, Nebojša Bakarec, Jelena Mihailović, Nina Pavićević i Zoltan Pek, članovi Odbora.

 Sednici nisu prisustvovali članovi Odbora: prof. dr Dragoljub Acković, Sandra Joković, Vesna Nedović, Dragana Branković Minčić, Dragana Radinović, Stefan Srbljanović, Nikola Kožović, Aleksandar Jovanović i Selma Kučević.

 Sednici su prisustvovali zamenici članova Odbora: Viktor Jevtović i Ivana Nikolić.

 Sednici je prisustvovala Gordana Čomić, ministarka za ljudska i manjinska prava i društveni dijalog, sa saradnicima: Mina Rolović-Jočić, Nina Mitić, Aleksandar Radosavljević, Ivana Joksimović, Svetlana Đorđević i Aleksandra Rašković.

 Predsedavajući je konstatovao da su ispunjeni uslovi za rad i odlučivanje te je predložio sledeći

Dnevni red:

1. Razmatranje Predloga zakona o izmenama i dopunama Zakona o zabrani diskriminacije, koji je podnela Vlada (broj 011-742/21 od 26. aprila 2021. godine), u načelu;
2. Razmatranje Predloga zakona o rodnoj ravnopravnosti, koji je podnela Vlada (broj 011-741/21 od 26. aprila 2021. godine), u načelu.

Predsednik Odbora je predložio da na osnovu člana 76. Poslovnika Narodne skupštine Odbor obavi zajednički načelni pretres o tačkama jedan i dva predloženog dnevnog reda.

Odbor je jednoglasno PRIHVATIO da se obavi zajednički načelni pretres o tačkama jedan i dva predloženog dnevnog reda.

 Odbor je jednoglasno PRIHVATIO predloženi Dnevni red u celini.

 Pre prelaska na rad po dnevnom redu Odbor je usvojio zapisnik Šeste sednice Odbora.

 **PRVA I DRUGA TAČKA DNEVNOG REDA:**

 **Gordana Čomić** je podsetila da je borba protiv diskriminacije u Republici Srbiji započela donošenjem Zakona o sprečavanju diskriminacije osoba sa invaliditetom. Taj zakon je 2003/2004. godine otvorio put borbi protiv diskriminacije. Zakon o borbi protiv diskriminacije je usvojen skoro pet godina kasnije. Sprečavanje diskriminacije je borba protiv predrasuda o drugim ljudskim bićima zbog toga što je neko različit jer je žena, osoba sa invaliditetom, drugačije seksualne organizacije, drugačijeg etničkog porekla, druge nacionalnosti itd. Predrasude je teško razbiti, ali može se zabraniti ponašanje zasnovano na predrasudama i to je suština oba zakona. Zakon o rodnoj ravnopravnosti je u suštini promena uloga i žena i muškaraca. Ukazala je na razvoj institucija koje se bave pitanjima rodne ravnopravnosti u Republici Srbiji i AP Vojvodini, borbu žena za pravo glasa, pomenula je primer Ksenije Aranasijević koja je prva žena doktorka nauka na Beogradskom univerzitetu, probleme 90-ih i njihov uticaj na generacije muškaraca tada rođenih. Takođe je iznela stav da Zakon o rodnoj ravnopravnosti nije zakon o pravima žena, već zakon o ženama i muškarcima i on treba da stvori ambijent za neke sledeće generacije u kome će muškarci i žene biti ravnopravni. Pol je biološka kategorija, ali sve drugo tokom našeg života određuje društvo, ono formira ulogu za žene i ulogu za muškarce koje nisu pravedne. Te uloge neće same od sebe da se menjaju kako bi bili ravnopravni, već tome treba da doprinese ovaj zakon. Odredbe ovog zakona treba da menjaju prirodu moći, uključujući i fizičku moć, jer se uvode mere protiv nasilja nad ženama.

Govorila je i o finansijskim sredstvima potrebnim za primenu ovog zakona, a to podrazumeva finansiranje novih institucija, a takođe s obzirom na to da zakon sadrži upućujuće norme potrebne su izmene i brojnih drugih zakona, a to će zahtevati i finansijska sredstva, ali i znanje. Sva ministarstva će u okviru svog delokruga rada morati da vode računa kako će mere koje primenjuju uticati na žene i muškarce.

U skladu sa Zakonom o planskom sistemu u pripremi oba zakona su učestvovale sve zainteresovane strane, nevladine organizacije, struka, međunarodne organizacije i zajedničkim naporima se došlo do ovih predloga zakona.

Oba predloga zakona treba da dovedu do najboljih rešenja za one za koje se donose i da budu alat za promenu društvenih odnosa u Srbiji koje su dobre za sve.

**Predsednik Odbora** je naveo da su propisi o zabrani diskriminacije već duži period u primeni i da je bilo neophodno da dođe do izmene zakonodavnog okvira, kao i da očekuje ozbiljnu debatu u načelnoj raspravi koja će dovesti do optimalnog rešenja. Naglasio je da su predloženi zakoni dobar osnov za dalji napredak u sprečavanju diskriminacije, unapređenja rodne ravnopravnosti, sprečavanju nasilja nad ženama kao i sprečavanju ukupnog porodičnog nasilja.

**Viktor Jevtović** je napomenuo da su dešavanja devedesetih godina dovela do problema pri odrastanju mladih ljudi i da je veoma važno izdvojiti i obrazložiti razloge koji su doveli do toga da ljudi koji su odrastali u to vreme nemaju razumevanja za druge.

**Nebojša Bakarec** je naglasio da se u javnosti povodom predloženih zakona diže mnogo manja buka nego što je to bio slučaj u nekom prethodnom periodu, što je ocenio kao veoma dobro, i kao razlog za to naveo da se poslednjih devet godina vidi konstantan pomak unapred u pogledu ljudskih prava, u pogledu smanjenja podela i napetosti u društvu, kao i povećanja volje za dijalogom i tolerancije prema manjinama u društvu. Istakao je da ravnopravnost i zabrana diskriminacije predstavljaju suštinu predloženih zakona. Naveo je i da je evolucija ravnopravnosti i evolucija pojma diskriminacije dovela do termina „ljudski rod“ koja bi trebalo da obuhvati celokupno stanovništvo.

**Gordana Čomić** je odgovarajući na navode u raspravi o predlozima zakona, napomenula da je kontekst u kojem raste jedna generacija u društvu veoma važna tema i da je odgovornost generacije roditelja za okolnosti u kojima buduća generacija odrasta i planira sebi život. Navela je da pomenuta evolucija ravnopravnosti i diskriminacije može da ima i uspone i padove i da je neophodna društvena volja da se neguju, održe i unapređuju dobri procesi. U nastavku izlaganja je istakla da je predloženi zakon deo mozaika koji će unaprediti i prava muškaraca i prava žena i naglasila da se navedeni ciljevi mogu postići samo kroz ravnopravan dijalog.

Nakon završene rasprave, na predlog predsednika Odbora, Odbor je doneo **odluku da predloži Narodnoj skupštini da prihvati Predlog zakona o izmenama i dopunama Zakona o zabrani diskriminacije, u načelu**. Za izvestioca Odbora na sednici Narodne skupštine određen je dr Muamer Bačevac.

Na predlog predsednika, Odbor je doneo **odluku da predloži Narodnoj skupštini da prihvati Predlog zakona o rodnoj ravnopravnosti, u načelu**. Za izvestioca Odbora na sednici Narodne skupštine određen je dr Muamer Bačevac.

 Sednica je zaključena u 10.15 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac